พระราชกฤษฎีกาจัดตั้งส่วนราชการในมหาวิทยาลัยสงขลานครินทร์ ทบวงมหาวิทยาลัย พ.ศ. 2535
พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยสงขลานครินทร์
ทบวงมหาวิทยาลัย
พ.ศ.๒๕๓๕
 

ภูมิพลอดุลยเดช ป.ร.
ให้ไว้ ณ วันที่ ๖
เมษายน พ.ศ.๒๕๓๕
เป็นปีที่ ๔๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรแบ่งส่วนราชการในมหาวิทยาลัยสงขลานครินทร์
ทบวงมหาวิทยาลัย เสียใหม่เพื่อให้เหมาะสมยิ่งขึ้น

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๙ วรรคหนึ่งแห่งพระราชบัญญัติมหาวิทยาลัยสงขลานครินทร์
พ.ศ. ๒๕๒๒ จึงทรงพระกรุณา โปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาจัดตั้งส่วนราชการในมหาวิทยาลัยสงขลานครินทร์ ทบวงมหาวิทยาลัย พ.ศ.
๒๕๓๕

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิกพระราชกฤษฎีกาจัดตั้งส่วนราชการในมหาวิทยาลัยสงขลานครินทร์
ทบวงมหาวิทยาลัย (ฉบับที่ ๒) พ.ศ. ๒๕๓๒

มาตรา ๔ ให้จัดตั้งส่วนราชการในมหาวิทยาลัยสงขลานครินทร์
ทบวงมหาวิทยาลัย ดังนี้
(๑) สำนักงานอธิการบดี
(๒) บัณฑิตวิทยาลัย
(๓) คณะทรัพยากรธรรมชาติ
(๔) คณะทันตแพทยศาสตร์
(๕) คณะพยาบาลศาสตร์
(๖) คณะแพทยศาสตร์
(๗) คณะเภสัชศาสตร์
(๘) คณะมนุษยศาสตร์และสังคมศาสตร์
(๙) คณะวิทยาการจัดการ
(๑๐) คณะวิทยาศาสตร์
(๑๑) คณะวิทยาศาสตร์และเทคโนโลยี
(๑๒) คณะวิศวกรรมศาสตร์
(๑๓) คณะศึกษาศาสตร์
(๑๔) วิทยาลัยชุมชนภูเก็ต
(๑๕) วิทยาลัยอิสลามศึกษา
(๑๖) สำนักวิจัยและพัฒนา
(๑๗) สำนักวิทยบริการ
(๑๘) สำนักส่งเสริมและการศึกษาต่อเนื่อง
(๑๙) ศูนย์คอมพิวเตอร์
(๒๐) ศูนย์เครื่องมือวิทยาศาสตร์

มาตรา ๕ ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
อานันท์ ปันยารชุน
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยสงขลานครินทร์มีนโยบายที่จะรวมกิจกรรมด้านการให้บริการเครื่องมือวิทยาศาสตร์เข้าด้วยกัน
เพื่อปรับปรุงให้มีเอกภาพด้านการจัดวางระบบงานและเพิ่มประสิทธิภาพด้านการเรียน
การสอน การวิจัย และการบริการวิชาการ
ในการนี้สมควรจัดตั้งศูนย์เครื่องมือวิทยาศาสตร์ เพื่อให้บริการด้าน
การใช้และการซ่อมบำรุงเครื่องมือวิทยาศาสตร์แก่นักศึกษา บุคลากรของมหาวิทยาลัยและบุคคล
ภายนอกได้อย่างเต็มที่ รวมทั้งเป็นศูนย์ฝึกอบรมเชิงปฏิบัติการและการสร้างเครื่องมือวิทยาศาสตร์
ของมหาวิทยาลัย และโดยที่มาตรา ๙ วรรคหนึ่ง แห่งพระราชบัญญัติมหาวิทยาลัยสงขลานครินทร์
พ.ศ.๒๕๒๒ ได้บัญญัติให้การจัดตั้งศูนย์ต้องตราเป็นพระราชกฤษฎีกา จึงจำเป็นต้องตราพระราชกฤษฎีกานี้















คุณากร/ผู้จัดทำ
๑๙ พฤษภาคม ๒๕๕๔
วิชชุตา/ผู้ตรวจ
๑๔ มิถุนายน ๒๕๕๔


















































[๑]
ราชกิจจานุเบกษา
เล่ม ๑๐๙/ตอนที่ ๔๕/หน้า ๖๓/๙ เมษายน ๒๕๓๕